  Туспуктэм: Наталья Сихаева Наталия Сильвестрова Надежда Сапожникова синмаськымон, мыло-кыдо удмурт нылмурт. Со вуриське но дӥсь бичетъёс кылдытэ, удмурт егитъёсын ужа, мерлыко ужен выре, ӵектосъёс гожъя но грантъёс басьтэ. Ноку но интыяз уг пукы, калыклы пайда вайыны тырше. Удмурт лулчеберетэз азинтонын бадӟым уж нуэмез понна Надеждалэсь нимзэ но туспуктэмзэ Удмурт Элкунлэн данъян пул вылаз пыртӥзы. Сэзь нылмурт сярысь «Меӵ удмуртъёс» ӵектос улсын дасям вылез веранамы. «Удмуртлыксэ гажась кышномуртлэн луыны кулэ удмурт дэремез» Надежда Сапожникова Алнаш ёросысь Туймыйыл гуртын фермаын ужасьёслэн семьяязы вордскиз. Пичи дырысеныз ик вуриськонэн тунсыкъяськиз, та ужез яратон анаезлэсь пыӵаз. « Мон учкисько вал, кызьы со вуриське, адямиос ветло вал ми доры, заказъёс лэсьто вал. Со дырысен мон но вуриськыны кутски, улонме вуриськонэн герӟай » Надежда Сапожникова, Можга ёросысь лулчеберет юртысь калык творчествоя ёзэтэн кивалтӥсь Надежда тужгес но яратэ туала калык дӥськут вурыны. Удмуртлыкез гажась кышномуртлэн одно ик удмурт дэремез луыны кулэ шуыса оске. Соин ик дизайнер удмурт модаез калык пӧлын вӧлмытыны тырше. Дэремъёс кылдытон бордын этномодая «Чильтыр-вальтыр» студияз ужа. Надежда удмурт дэремез шонер вуронлэсь кулэлыксэ пусъе, вань куронъёсты котьку чакла. Озьы ик удмурт чеберманъёс лэсьтэ. Надежда трос гинэ туала коллекциос лэсьтӥз ни. Ужъёсаз со удмурт инкуазьлэсь чеберзэ возьматыны тырше. Кылсярысь, «Вало-Вало» бичетэз Можга ёрослы, отын кутскись тодмо шурлы сӥземын. «"Вало-Вало" коллекция, яке можгинский стиль ми сое шуиськом, куинь буёллэсь пӧрмемын: сьӧд, тӧдьы но лыз. Сьӧд - со музъем, байлык, нош милям Можга ёросмы - со сельскохозяйственной район, котьку нырысетӥ интыын со. Тӧдьы буёл - со чылкытлык, нош лыз буёл - со Вало шур» Надежда Сапожникова, Можга ёросысь лулчеберет юртысь калык творчествоя ёзэтэн кивалтӥсь   Туспуктэм: vk.com (Надежда Сапожникова) Дизайнер музейёсы ветлыны яратэ. Отын вашкалаезлэсь мылкыд басьтэ, сое аслаз дӥсьёсаз выжтэ. « Мынам туж трос дэреме, кудӥз вуремын "Кватчи" студиысь образецъёсъя. Со Можга ёросысь студия, кытын бичамын Кватчи гуртысь 250-лэсь трос удмурт дэремъёс. Со кватчиослэн гинэ ӧвӧл, малы ке шуоно кенъёс быземын Кватчи гуртэ, сьӧразы ваемын удмурт дэрем, ваньзы соос висъясько. Отысь адӟыса, мон туж синмаськисько пӧртэм дэремъёслы но вуреме потэ аслым но. Туала басма басьтӥсько, учкисько, кызьы вуремын кроез но повторить карисько » Надежда Сапожникова, Можга ёросысь лулчеберет юртысь калык творчествоя ёзэтэн кивалтӥсь Вашкалазэ эскерем сяна, Надежда туала модаез но чакла. Пӧртэм дизайнеръёслэн ужъёсысьтызы тунсыко люкетъёссэ синйылтыса, соосты удмурт костюмъёсаз пыртыса утча. « Али дасясько чилясь пайеткаосын басмалэсь аслым удмурт образ, со сочетать каремын луоз сьӧд басмаен. Мон малпай, со азвесь пайеткаос монеткаослы кельшо шуыса » Надежда Сапожникова, Можга ёросысь лулчеберет юртысь калык творчествоя ёзэтэн кивалтӥсь Азьланяз дизайнер басма кесэгъёслэсь вурем дэремъёсын коллекция лэсьтыны малпа. Быгатӥськод ачид, дышеты мукетъёссэ но Надежда Можга ёросысь лулчеберет юртысь калык творчествоя ёзэтэн кивалтэ. Отын со творчествоя но туризмъя «БурДор» студия кылдытӥз. Мылкыд карисьёс отын пӧртэм ӧнеръёсты эскерыны, вылезлы дышетскыны быгато. « Пӧртэм удысын ми ужаськом студияямы. Удмурт сувенир дасяськом, мастер-классъёс ортчытъяськом пӧртэм пумо: куролэсь, горд сюйлэсь мастер-классъёс, яке со суредаськонэн-а герӟаськемын, яке мукет киужен-а » Надежда Сапожникова, Можга ёросысь лулчеберет юртысь калык творчествоя ёзэтэн кивалтӥсь Ачиз со чеберманъёс лэсьтонъя мастер-классъёс ортчытъя, аслэсьтыз тодон-валанъёссэ сётэ. Туспуктэм: vk.com(Студия творчества и туризма БурДор) Студиын трос гинэ кружокъёс ужало. Кылсярысь, пенсионеръёс вуриськон машинаен ужаны дышетско, пӧртэм арбериос лэсьто. « Кутско соос салфеткаос, прихваткаос бордысен, нош быдто ини лоскутной техника амалэн жилетъёсын, кардиганъёсын, сыӵе бадӟым изделиосын. Соос дышетско укмыс толэзь но, май толэзе соослэн Можга карын бадӟым выставказы луэ » Надежда Сапожникова, Можга ёросысь лулчеберет юртысь калык творчествоя ёзэтэн кивалтӥсь Али Надежда Сапожникова ужълтошъёсыныз ӵош пичи пиналъёслы вуриськон студия усьтэ. Отын нылпиос удмурт шӧмо небыт шудонъёс лэсьтыны дышетскозы. Азьланяз со йӧскалык модая «Чильтыр-вальтыр» школалэсь ужзэ азьланьтыны малпа. Отын куинь группа луоз: пиналъёс, егитъёс но таза мугоро адямиос. « Ми соосын дышетском, кызьы подиумтӥ ветлыны, фотосессиос карылом. Собере, со фотоосты мерлыко реклама карыса, Можга карын баннере ошылом, отын гожтэмын луоз, кылсярысь, «Чеберлык утёз дуннеез» удмурт кылын но, ӟуч кылын но » Надежда Сапожникова, Можга ёросысь лулчеберет юртысь калык творчествоя ёзэтэн кивалтӥсь Быдэс ар ӵоже школаын дӥськут кылдытон бордын ужалозы. Бӧрысь Можгаын но Кватчиын дасям коллекциосты возьматон ортчоз.  Йӧскалык дӥсь нуналмысь нуллымон луиз Надежда Сапожникова вуриськон удысын трос аръёс ужа ни. Со удмурт модалэсь азинскемзэ но дизейнеръёслэсь будэмзэс пусъе. « Али дизайнеръёс лэсьто сыӵе коллекциос, соосты луэ нуллыны огшоры улонын но. Азьло со вал шулдыръяськонэ гинэ ветлон коллекциос, али дас ар куспын туж зол воштӥськиз подход. Дизайнеръёс озьы ужало, туала улонын уж дуре но можно нуллыны со дӥськутъёсты » Надежда Сапожникова, Можга ёросысь лулчеберет юртысь калык творчествоя ёзэтэн кивалтӥсь Надеждалэн, котькинлэн кадь ик, льӧль малпанэз вань – солэн Можгаын коворгинг центр но синпельёсын, дӥськутъёсын но сиён-юонъёсын удмурт магазин усьтэмез потэ.  « Отчы адями не только лыктоз, басьтоз но кошкоз, а малы ке но дышетскоз на, удмуртлыкен тодматскоз. Бигеръёслэн но, ӟучьёслэн но, коворкинг центрамы ветлыса, ми дорын удмуртэн вераськыны дышетскемзы, удмуртсэ нуллэмзы мед потоз. Мукет калыкъёс мед кыстӥськозы удмуртлык борды » Надежда Сапожникова, Можга ёросысь лулчеберет юртысь калык творчествоя ёзэтэн кивалтӥсь Фото: vk.com (Надежда Сапожникова) «"Егит тулкым" мынам пиналэ кадь потэ» Вуриськон сяна, Надежда Сапожниковалэн улоназ 16 ар ӵоже ини бадӟым инты егитъёсын уж басьтэ. Та ӧрын сюресэз Можгаысь дышетӥсьёсты дасянъя колледжын дышетскыкуз кутскиз. Ӵапак отын со удмурт егитъёслэн мынэтэнызы герӟаськиз. Соос пӧлын ассэ вуын чорыг кадь шӧдэ вал, пусъе Надежда. 2011-тӥ арын нылаш ассэ «Шундыкар» лагерьын вожатой кадь эскерыны малпаз. Бӧрысь Можгалан «Егит тулкым» сменаын ужаны кутскиз, нырысь вожатойлэн юрттӥсез, вожатой луыса, собере лагерен кивалтӥз. «Егит тулкым» трос аръёс ӵоже ини грантъёс чотын радъяське. Сменае Удмуртилэн лымшор ёросъёсысьтыз пиналъёс люкасько. 2023-тӥ арын нырысьсэ Башкириысь нылпиос пыриськизы.  Надежда пусъе, лагерь со понна асалаз нылпиез кадь. « Вань мылкыдмы азинтыны та ужез, туж со милемлы кельше. Туж кельше егитъёсын ужаны, соосты будэтыны, кивоштӥсьёсмы луо соос милям. Можга карын сыӵе удмурт кадръёс будэтӥськом » Надежда Сапожникова, Можга ёросысь лулчеберет юртысь калык творчествоя ёзэтэн кивалтӥсь Туспуктэм: vk.com (Надежда Сапожникова) Лагере 40 пала пиналъёс вуо, соосты ог-огенызы тодматоно, радъяно, огазеяно. Татын педагогикая тодон-валанъёс кулэ, пусъе Надежда. Ӧнерезъя со удмурт кылъя дышетӥсь. Можга педколледж бере Удмурт кун университетэз йылпумъяз но педагог-психологлэсь дипломзэ басьтӥз. Солэн верамезъя, дышетскемез егитъёсын ужын туж юрттэ. Надеждалэн кылъёсызъя, «Егит тулкым» смненалэн валтӥсь ужпумез - нылпислы улонын асьсэслэсь сюрессэс шедьтыны юрттон.  « Милям миссиямы – пиналъёсты усьтыны, оскытыны асьсэ кужымзылы, мед соос азинтозы асьсэдыз но обществолы кыӵе ке но пайда ваёзы » Надежда Сапожникова, Можга ёросысь лулчеберет юртысь калык творчествоя ёзэтэн кивалтӥсь Калык понна тыршон Проект ужен вырыны Надежда Сапожникова Кузебай Герд нимо гимназиын ужакуз кутскиз. Соку солэн удмурт семьяослы «Шудон корка» ӵектосэз Удмуртиысь йӧскалык политикая министерстволэсь коньдон басьтӥз. Со дырысен Надежда трос гинэ грант утӥз ни. Алигес «Росмолодёжь. Гранты» вожвылъяськонэ йӧскалык модая «Чильтыр-вальтыр» школа усьтон пумысен ӵектоссэ келяз. Озьы ик та дыре эшъёсыныз ӵош егит анайёслы сӥзем ӵектос бордын ужа. Солэн ужпумез – пинал ваем налкышноосты асьсэды азинтыны юрттон. « Ми соосын ужалом, соослы бизнес-лекциос карылом, дышетом соосты пӧраськыны. <…> Курсы макияжа, причёски ортчытъялом. Мынам озьы ик луозы удмурт чеберманъёсъя мастер-классъёс, кызьы удмурт дэремез нуллоно, ку сое нуллоно, кыӵе луэ дэремез бызем кышномуртлэн, маин со висъяське егитъёслэн дэремзылэсь, маин висъяське арлыдо кышномуртлэн дэремез. Ми соосын дэремъёс но вуром » Надежда Сапожникова, Можга ёросысь лулчеберет юртысь калык творчествоя ёзэтэн кивалтӥсь Мукетыз ӵектоссы ӟечлэсьтонэн герӟаськемын. Соя соос кулэяськись, трос нылпиё семьяослы, нимысьтыз ожгар ужрадэ пыриськисьёслэн ӵыжы-выжыоссылы юрттэт сётозы, нилпиослэсь вордӥськем нуналъёссэс радъялозы, шумпотон ваёзы. Туспуктэм: vk.com (Надежда Сапожникова) «Ужаса мон шутэтскисько» Надежда Сапожникова пӧртэм удысъёсын тырше, трос пумо ужез быдэстэ. Соин ик юан ик кылдэ, кызьы ваньзэ лэсьтыны но вуттыны кужымез тырме. Надеждалэн кылъсыязъя, со ужзэ сокем зол яратэ, жадемзэ ик уг вала. « Уже - со кыкетӥ доре, мыным кельше отын. <…> Уже - со мынам ваньмон дыре но, ужаса мон шутэтскисько » Надежда Сапожникова, Можга ёросысь лулчеберет юртысь калык творчествоя ёзэтэн кивалтӥсь Озьы ик Надеждалэн котыраз трос огмылкыдъем эшъёсыз, кудъёсыз котьку юрттыны дась. Огазьын соослэн уно выль малпанъёссы кылдо. Со сяна, Надежда мерлыко уж нуись мыло-кыдо удмурт кышномуртъёслэсь адӟем каре. Соослэсь дышетскыса, ачид сыӵе ик луиськод шуыса пусъе. Ужезъя данэз но Удмуртилэсь лулчеберетсэ азинтонын сюлмысь ужамез синйылтытэк ӧз кыльы. Быдэс вуоно ар ӵоже Надежда Сапожниковалэн туспукэмез но нимыз элькунлэн Данъян пул вылаз луоз. Таӵе ивор осконтэм кадь потӥз, шуэ. « Мон нырысь ӧй вала, кудаз Данъян пулэ. <…> Воксё пайми. Мыным али но со чын (зэм - ред.) кадь уг поты » Надежда Сапожникова, Можга ёросысь лулчеберет юртысь калык творчествоя ёзэтэн кивалтӥсь Туспуктэм: Наталия Сильвестрова Надежда улонзэ ужезтэк уг адӟы. Тэк пукыса улыны дышемын ӧвӧл, котьку мар ке выльзэ эскере, дышешетске, тодон-валанъёс басьтэ. « Сотэк улон юнме ортчоз кадь потэ. Мед улон луоз яркыт, тунсыко, выль усьтонъёсын » Надежда Сапожникова, Можга ёросысь лулчеберет юртысь калык творчествоя ёзэтэн кивалтӥсь Тегъёс: меӵудмуртъёс удмуртъёс Лулчеберет дизайн дӥськут Мерлык егитъёс Удмуртия Можга  